ZHRNUTIE

Smernica o priemyselných emisiách je hlavným nástrojom EÚ na zabránenie znečisťovaniu a zníženie jeho miery, ktorého pôvodcom je približne 52 000 veľkých priemyselných zariadení a chovov dobytka. Funguje prostredníctvom systému povoľovania založenom na „najlepších dostupných technikách“ (ďalej len „BAT“). Členské štáty, priemyselné odvetvie a občianska spoločnosť podporujú smernicu o priemyselných emisiách ako optimálnu konsenzuálnu cestu na zníženie emisií a zabezpečenie rovnakých podmienok v celej EÚ. Nariadením o EPRTR sa uľahčuje monitorovanie úsilia o znižovanie miery znečisťovania prostredníctvom zlepšenia verejne dostupných informácií o skutočnom výkone zariadení.

Zariadenia, na ktoré sa vzťahuje smernica o priemyselných emisiách, emitujú približne 20 % znečisťujúcich látok EÚ do ovzdušia a vody a 40 % emisií skleníkových plynov. Aj napriek klesajúcim trendom sa poškodenie zdravia a životného prostredia vyčísľuje približne na 277 až 433 miliárd EUR ročne (údaje z roku 2017).

Touto iniciatívou sa rieši päť problémov:

·Nedostatočné a nekonzistentné realizovanie emisných limitov pre látky znečisťujúce ovzdušie a vodu.

·Nedostatočné zavádzanie inovácií z dôvodu závislosti BAT od dobre overených techník.

·Malý prínos k efektívnemu využívaniu zdrojov, obehovému hospodárstvu a využívaniu menej toxických chemikálií.

·Prispievaniu k znižovaniu emisií skleníkových plynov chýba koherentnosť a je obmedzené.

·Obmedzený a zastaraný odvetvový rozsah pôsobnosti právnych predpisov.

Cieľom revízie smernice o priemyselných emisiách a nariadenia o EPRTR je stanoviť výhľadovejší a flexibilnejší rámec podporujúci inováciu, ktorý je vhodný pre budúce priemyselné transformácie.

Predstavuje sa balík uprednostňovaných možností a čiastkových možností politiky, v ktorom sa rieši každý z týchto problémov:

·Účinnosť: Zabezpečuje, že hodnoty emisných limitov sú účinne nastavené tak, aby plnili potenciál BAT na zníženie emisií; zabezpečuje väčšiu homogenitu vykonávania a úroveň ambícií v rámci členských štátov; posilňuje verejné práva a ich presadzovanie a objasňuje právne predpisy.

·Inovácia: Priekopníci majú voľnosť testovať nové techniky. Inovačné centrum pre priemyselnú transformáciu a emisie (INCITE) zahrnie do úvah o BAT inovatívne technológie; prevádzkovatelia zahrnú do systémov environmentálneho manažérstva svoj plán transformácie.

·Využívanie zdrojov a chemikálie: Obehové hospodárstvo špecifické pre dané odvetvie, efektívnosť využívania zdrojov a znížená toxicita sú podporované prostredníctvom lepšie reagujúcich povinných systémov environmentálneho manažérstva.

·Dekarbonizácia: Podporuje optimálne technologické prostriedky špecifické pre dané odvetvie „zdola nahor“ s cieľom dosiahnuť odstraňovanie znečisťovania a dekarbonizáciu so záväznými minimálnymi úrovňami energetickej efektívnosti. Preskúmanie vzťahu medzi smernicou o priemyselných emisiách a systémom obchodovania s emisiami v roku 2028 umožní od roku 2030 optimálne synergie. EPRTR sa zameria na podrobnejšie podávanie správ o emisiách skleníkových plynov.

·Rozsah pôsobnosti v rámci odvetví: Je potrebné ho rozšíriť, najmä pokiaľ ide o živočíšnu výrobu a určité ťažobné činnosti.

Celkové výhody iniciatívy výrazne prevažujú nad nákladmi. Hoci nemožno kvantifikovať všetky dôsledky, je zrejmé, že:

I)peňažne vyjadrené zdravotné prínosy hlavného opatrenia uvedeného v možnosti o účinnosti sú 860 až 2 800 miliónov EUR ročne, pričom kapitálové/prevádzkové obchodné náklady predstavujú približne 210 miliónov EUR ročne a

II)výsledkom širšieho zahrnutia chovov je zníženie emisií metánu a amoniaku so zdravotnými prínosmi od 5 450 do 9 240 miliónov EUR ročne, pričom súvisiace náklady na dodržiavanie predpisov predstavujú od 265 do 812 miliónov EUR ročne.